
מדינת ישראל

משרד המשפטים


היועצת המשפטית למשרד המשפטים

                                                                                         ירושלים,  ‏כ"ג אלול תשפ"ה

‏16 ספטמבר 2025
פרסום לפי תקנה 3(30) לתקנות חובת המכרזים, התשנ"ג-1993

הסיוע המשפטי  במשרד המשפטים (להלן: "הסיוע המשפטי"), מבקש להתקשר עם מכון חרוב (ע"ר) לשם ביצוע הכשרת אקרדיטציה לעורכי דין המייצגים קטינים מטעם האגף לסיוע משפטי (אפוטרופסים לדין) – מחזור ד'- בדגש החברה הערבית  זאת במסגרת מיזם משותף בהתאם לתקנה 3(30) לתקנות חובת המכרזים, התשנ"ג-1993. הכול כמפורט להלן: 
רקע:
מדי שנה מייצג הסיוע המשפטי במשרד המשפטים ילדים ובני נוער, ביניהם ילדים ובני נוער בסיכון וחסרי עורף משפחתי. כיום נפתחים כל שנה  כ 8500 תיקים חדשים עבור הקטינים ובכל רגע נתון מיוצגים כ- 16,500 ילדים ובני נוער על ידי מערך ייצוג קטינים בסיוע המשפטי. המדובר בכמות הולכת וגדלה באופן משמעותי בכמות הילדים הנזקקים לייצוג ע"י הסיוע המשפטי.
ייצוג קטינים מוכר כהתמחות ייחודית בתחום עריכת הדין, המחייבת לא רק ידע רחב ומקיף בחקיקה ובפסיקה הרלוונטיים ושליטה בסדרי הדין המיוחדים הנהוגים בבתי המשפט לנוער ובבתי המשפט לענייני משפחה ובתי הדין הדתיים, אלא גם ידע מולטי-דיסציפלינרי בתחום התפתחות הילד בכלל וילדים בסיכון בפרט, היכרות עם מגוון השירותים בקהילה לילדים בסיכון ומשפחותיהם ועם פתרונות השמה חוץ ביתיים ודרכי הטיפול השונות, מערך שירותי הרווחה ועוד.

לאור זאת הכירה הנהלת משרד המשפטים בצורך בהכשרה ארצית מקיפה, מולטי-דיסציפלינרית, וייעודית לעורכי הדין המייצגים קטינים מטעם הסיוע המשפטי.

תוכנית ההכשרה לעורכי הדין המייצגים קטינים מטעם הסיוע המשפטי אושרה על ידי המנהלת הכללית של משרד המשפטים במסגרת תכנית העבודה של הסיוע המשפטי לשנת 2015 ואף נכללה בתוכנית העבודה המשרדית לשנת 2015 שהוגשה למשרד ראש הממשלה. מאז התוכנית כלולה בתוכניות העבודה השונות של הסיוע המשפטי כולל תוכנית העבודה לשנת 2025.
בהתאמה לכך נערכו עד כה 3 מחזורי הכשרה בשיתוף מכון חרוב בשנים 2017, 2019 ו 2021. 
בשנים האחרונות חלה עליה דרמטית בהיקף הסיוע המשפטי הניתן לקטינים מטעם האגף לסיוע משפטי בהליכים אזרחיים, בעיקר בהליכים משפטיים שנוגעים לילדים בסיכון (הליכי הגנה) – הליכים לפי חוק הנוער )טיפול והשגחה), הליכי אימוץ והליכי מעמד אישי הנוגעים לקטינים. לצערנו, בשל אילוצים ומאורעות שונים חלף זמן רב בו לא התקיימה הכשרה והצורך לכך רב מאוד כדי להמשיך ולייצג את הקטינים הזקוקים לכך באותה רמת איכות ויידע.
מכון "חרוב" (ע"ר) הינו גוף מוביל בישראל ובעולם בהכשרה בתחום של ילדים נפגעי התעללות והזנחה. המכון פועל להכשרת אנשי מקצוע, עובדי סמך מקצועיים, חוקרים, הורים וילדים, בכל הקשור למניעה, לאיתור, לטיפול ולשיקום של ילדים נפגעי התעללות והזנחה - לצד חידוש והבניה של ידע מקצועי מתקדם והפצתו בישראל ובעולם.

ככל הידוע לסיוע המשפטי, למכון חרוב מומחיות ייחודית ובלעדית בתחום ההכשרה המולטי-דיסציפלינרית למשפטנים, המשלבת ידע מתחום המשפט, הרפואה, הפסיכולוגיה והעבודה הסוציאלית בנוגע לקטינים נפגעי טראומה, התעללות והזנחה אך גם זכויות ילדים, התפתחות ילדים ואקולוגיה של ילדים.
במסגרת קורס ההכשרה יעברו עורכי הדין המייצגים קטינים מטעם הסיוע המשפטי הכשרה בסיסית, מקיפה, מולטי-דיסציפלינרית בנושאים הרלוונטיים לתחום ייצוג קטינים כאפוטרופוסים לדין בהליכי משפחה, אימוץ, נזקקות ואשפוז כפוי. 
מטרת הקורס הינה להקנות ארגז כלים בסיסי ומקיף בתכנים החיוניים לייצוג משפטי מקצועי של קטינים בהליכים אזרחיים כאשר ההכשרה מכילה הן תכנים משפטיים של סוגי ההליכים הרלוונטיים השונים, היכרות עם הממשקים השונים ושחקני המפתח העיקריים בכל תחום ותחום והן תכנים טיפוליים המהווים את הבסיס לייצוג קטינים (כגון תכנים מתחום התפתחות הילד, טראומה,  שיח עם ילדים ועוד). 
בהכשרה זו יינתן דגש מיוחד על  אופן הייצוג המיטבי של קטינים מהחברה הערבית הן בתכנים המשפטיים הרלוונטיים והן בהבנת האתגרים הקיימים ומתן כלים ייעודיים לייצוג קטינים מהחברה הערבית.
ההכשרה נועדה לאחד ולטייב את איכות הייצוג הניתן לקטינים מטעם הסיוע המשפטי, לבסס  מאגר של עורכי דין בעלי מומחיות בתחום של ייצוג ילדים ובני נוער בהליכי "הגנה על קטינים" ובסכסוכי משפחה בעצימות גבוהה ובכך לקדם את זכויותיהם של קטינים.  במסגרת הקורס ישולבו הרצאות של מרצים בכירים מהאקדמיה ומהפרקטיקה של תחום ההגנה על ילדים בסיכון, מתחום המשפט, זכויות ילדים, הפסיכולוגיה, והעבודה הסוציאלית וכן נציגים בכירים ממשרד הרווחה והשירותים החברתיים, שופטי בית משפט לנוער, בית המשפט לענייני משפחה וביה"ד השרעי ועוד. בנוסף תכלול ההכשרה הכנה מעשית לייצוג הקטינים באמצעות מפגשי סימולציות ותרגול כתיבה רלוונטית.  
עלות ההתקשרות בין משרד המשפטים ומכון "חרוב" במסגרת המיזם המשותף עומדת על  סך 338,000 ₪, מתוכם התחייב מכון "חרוב" לשאת ב- 50% מהעלות (169,000 ₪), ומשרד המשפטים התחייב לשאת בעלות של 169,000 ₪ (50% מהעלות).
ככל הידוע לסיוע המשפטי, המדובר בביצוע הכשרה בעלת תכנים ייחודיים, שאינה מסופקת על ידי שום גורם אחר בהיקף, במומחיות או באופן דומה, ואשר יש בה כדי לקדם את זכויותיהם של קטינים בהליכים אזרחיים ולטייב את איכות הייצוג המשפטי הניתן להם מטעם הסיוע המשפטי.  כמו כן מכון חרוב קיים בשיתוף עם הסיוע המשפטי כבר 3 הכשרות קרדיטציה של 'עו"ד משלי' אשר התקיימו בשנים 2017,2019 ו 2021 וצבר ניסיון ספציפי וייעודי בהבנת הצרכים המדויקים של עורכי הדין המייצגים קטינים וסוגי ההרצאות המתואמים להם.
אי לכך, הסיוע המשפטי רואה לנכון לרכוש שירותים אלו באמצעות מיזם משותף עם מכון חרוב בעלות הדרושה לאספקתם. 
אדם המבקש לבצע מיזם דומה למיזם זה, רשאי לפנות לוועדת המכרזים במייל : kinang@justice.gov.il   עד ליום  26/10/2025.
ועדת המכרזים תשקול את הפניות שתקבל ולאחר מכן תקבל החלטתה. 

